62018CO0690_INF
Определение на Съда (седми състав) от 6 май 2021 г. —CLCV и др. (Измервателно-коригиращо устройство за дизелови двигатели II)
(Съединени дела C‑690/18—C‑692/18)
„Преюдициално запитване — Член 99 от Процедурния правилник на Съда — Сближаване на законодателствата — Регламент (ЕО) № 715/2007 — Член 3, точка 10 — Член 5, параграф 2 — Измервателно-коригиращи устройства — Моторни превозни средства — Дизелов двигател — Емисии на замърсители — Програма, която оказва влияние върху компютъра за контрол на двигателя — Технологии и стратегии за намаляване на производството на емисиите на замърсители“
1.
Преюдициални въпроси — Въпроси, които са еднакви с вече изяснени в съдебната практика — Прилагане на член 99 от Процедурния правилник
(член 267 ДФЕС; член 99 от Процедурния правилник на Съда)
(вж. т. 58—60)
2.
Сближаване на законодателствата — Моторни превозни средства — Емисии от леки превозни средства за превоз на пътници и товари — Регламент № 715/2007 — Измервателно-коригиращи устройства — Устройство — Понятие — Софтуер, който е инсталиран в компютъра за контрол на двигателя или му оказва влияние — Софтуер, който оказва влияние върху действието на системата за контрол на емисиите, като намалява нейната ефективност — Включване
(член 3, точка 10 от Регламент № 715/2007 на Европейския парламент и на Съвета)
(вж. т. 61; т. 1 от диспозитива)
3.
Сближаване на законодателствата — Моторни превозни средства — Емисии от леки превозни средства за превоз на пътници и товари — Регламент № 715/2007 — Измервателно-коригиращи устройства — Система за контрол на емисиите — Понятие — Технологии и стратегии за намаляване на производството на емисиите на замърсители както преди, така и след образуването им — Включване
(член 3, точка 10 от Регламент № 715/2007 на Европейския парламент и на Съвета)
(вж. т. 61; т. 2 от диспозитива)
4.
Сближаване на законодателствата — Моторни превозни средства — Емисии от леки превозни средства за превоз на пътници и товари — Регламент № 715/2007 — Измервателно-коригиращи устройства — Понятие — Устройство, което засича всеки параметър, свързан с провеждането на предвидените процедури за одобрение, с цел по време на тези процедури да се подобри ефективността на системата за контрол на емисиите — Включване — Подобрение, което може да се наблюдава и в отделни случаи при нормални условия на използване на превозното средство — Липса на последици
(член 3, точка 10 от Регламент № 715/2007 на Европейския парламент и на Съвета)
(вж. т. 61; т. 3 от диспозитива)
5.
Сближаване на законодателствата — Моторни превозни средства — Емисии от леки превозни средства за превоз на пътници и товари — Регламент № 715/2007 — Задължения на производителите във връзка с типовото одобрение — Забрана за използване на измервателно-коригиращи устройства, намаляващи ефективността на системите за контрол на емисиите — Изключения — Предпазване на двигателя от аварии или повреди и осигуряване на безопасно управление на превозното средство — Обхват — Устройство, което по време на процедурите за одобрение подобрява ефективността на системата за контрол на емисиите — Устройство, което допринася за предпазването на двигателя от стареене или замърсяване — Изключване
(член 5, параграф 2, буква а) от Регламент № 715/2007 на Европейския парламент и на Съвета)
(вж. т. 61; т. 4 от диспозитива)
Диспозитив
1)
Член 3, точка 10 от Регламент (ЕО) № 715/2007 на Европейския парламент и на Съвета от 20 юни 2007 година за типово одобрение на моторни превозни средства по отношение на емисиите от леки превозни средства за превоз на пътници и товари (Евро 5 и Евро 6) и за достъпа до информация за ремонт и техническо обслужване на превозни средства трябва да се тълкува в смисъл, че софтуер, инсталиран в компютъра за контрол на двигателя, или който по-общо оказва влияние върху него, може да се разглежда като „устройство“ по смисъла на тази разпоредба, при положение че оказва влияние върху действието на системата за контрол на емисиите, като намалява нейната ефективност.
2)
Член 3, точка 10 от Регламент № 715/2007 трябва да се тълкува в смисъл, че понятието „система за контрол на емисиите“ по смисъла на тази разпоредба обхваща както технологиите и стратегията за „последваща обработка на отработилите газове“, които намаляват впоследствие емисиите, тоест след тяхното образуване, така и тези, които, подобно на системата за рециклиране на отработили газове, изначално намаляват емисиите, тоест при самото им образуване.
3)
Член 3, точка 10 от Регламент № 715/2007 трябва да се тълкува в смисъл, че измервателно-коригиращо устройство по смисъла на тази разпоредба е устройство, което засича всеки параметър, свързан с провеждането на предвидените в този регламент процедури за одобрение, с цел по време на тези процедури да се подобри ефективността на системата за контрол на емисиите и по този начин да бъде получено одобрение на превозното средство, дори ако такова подобряване може да се наблюдава и в отделни случаи при нормални условия на използване на превозното средство.
4)
Член 5, параграф 2, буква a) от Регламент № 715/2007 трябва да се тълкува в смисъл, че измервателно-коригиращо устройство, което по време на процедурите за одобрение подобрява систематично ефективността на системата за контрол на емисиите на превозните средства с цел да се спазят определените в този регламент граници на емисиите и по този начин да се получи типово одобрение на тези превозни средства, не може да попадне в обхвата на предвиденото в тази разпоредба изключение от забраната на такива устройства, свързано с предпазването на двигателя от аварии или повреди и с осигуряването на безопасно управление на превозното средство, дори ако това устройство допринася за предпазването на двигателя от стареене или замърсяване.